CELEX: C2007/199/26
Language: el
Date: 2007-08-25 00:00:00
Title: Υπόθεση C-227/07: Προσφυγή της 8ης Μαΐου 2007 — Επιτροπή των Ευρωπαϊκών Κοινοτήτων κατά Δημοκρατίας της Πολωνίας

25.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 199/16
            
         Προσφυγή της 8ης Μαΐου 2007 — Επιτροπή των Ευρωπαϊκών Κοινοτήτων κατά Δημοκρατίας της Πολωνίας
   (Υπόθεση C-227/07)
   (2007/C 199/26)
   Γλώσσα διαδικασίας: η πολωνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: M. Shotter και K. Mojzesowicz)
   
      Καθής: Δημοκρατία της Πολωνίας
   Αιτήματα
   
               —
            
            
               Να αναγνωριστεί ότι η Δημοκρατία της Πολωνίας, παραλείποντας να μεταφέρει ορθώς στο εσωτερικό δίκαιο την οδηγία 2002/19/ΕΚ του Ευρωπαϊκού Κοινοβουλίου και του Συμβουλίου, σχετικά με την πρόσβαση σε δίκτυα ηλεκτρονικών επικοινωνιών και συναφείς ευκολίες, καθώς και με τη διασύνδεσή τους (οδηγία για την πρόσβαση) (1), και ιδίως το άρθρο 4, παράγραφος 1, σχετικά με την υποχρέωση να διαπραγματεύονται τη μεταξύ τους διασύνδεση, και το άρθρο 5, παράγραφος 1, πρώτο εδάφιο, σχετικά με την εξουσία της εθνικής κανονιστικής αρχής να ενθαρρύνει και, κατά περίπτωση, να εξασφαλίζει, σύμφωνα με τις διατάξεις της παρούσας οδηγίας, την κατάλληλη πρόσβαση και διασύνδεση καθώς και τη διαλειτουργικότητα των υπηρεσιών, παρέβη τις υποχρεώσεις που υπέχει δυνάμει της εν λόγω οδηγίας.
            
         
               —
            
            
               Να καταδικαστεί η Δημοκρατία της Πολωνίας στα δικαστικά έξοδα.
            
         Λόγοι ακυρώσεως και κύρια επιχειρήματα
   Η οδηγία 2002/19/ΕΚ του Ευρωπαϊκού Κοινοβουλίου και του Συμβουλίου (οδηγία για την πρόσβαση) ορίζει ότι οι φορείς εκμετάλλευσης δημοσίων δικτύων επικοινωνιών έχουν το δικαίωμα και την υποχρέωση, να διαπραγματεύονται τη μεταξύ τους διασύνδεση για την παροχή υπηρεσιών ηλεκτρονικών επικοινωνιών που είναι διαθέσιμες στο κοινό, προκειμένου να εξασφαλίζεται η παροχή και η διαλειτουργικότητα των υπηρεσιών σε ολόκληρη την Κοινότητα. Επιτάσσει επίσης να μπορούν οι εθνικές κανονιστικές αρχές να ενθαρρύνουν και, κατά περίπτωση, να εξασφαλίζουν, σύμφωνα με τις διατάξεις της παρούσας οδηγίας, την κατάλληλη πρόσβαση και διασύνδεση καθώς και τη διαλειτουργικότητα των υπηρεσιών.
   Όσον αφορά τη Δημοκρατία της Πολωνίας, η προθεσμία για τη μεταφορά στο εσωτερικό δίκαιο της οδηγίας αυτής έληξε στις 30 Απριλίου 2004, σύμφωνα με τις συνδυασμένες διατάξεις των άρθρων 2 και 54 της πράξης προσχωρήσεως.
   Σύμφωνα με την πολωνική νομοθεσία, όλοι οι φορείς εκμετάλλευσης δημοσίων δικτύων επικοινωνιών έχουν την υποχρέωση να διαπραγματεύονται την πρόσβαση και η εθνική κανονιστική αρχή μπορεί να αποφασίσει για το πέρας των διαπραγματεύσεων αυτού του είδους. Εξάλλου, αν τα μέρη δεν καταλήγουν σε συμφωνία, η εθνική κανονιστική αρχή μπορεί, κατόπιν αιτήσεως ενός των μερών, να εκδώσει απόφαση η οποία αντικαθιστά τη σύμβαση και επιβάλλει υποχρεώσεις στις επιχειρήσεις ανεξάρτητα από τη θέση τους στην αγορά. Η Επιτροπή ενίσταται ότι οι διατάξεις αυτές του νόμου για τις τηλεπικοινωνίες στην Πολωνία αντιβαίνουν τις προϋποθέσεις του άρθρου 4, παράγραφος 1 και του άρθρου 5, παράγραφος 1, πρώτο εδάφιο, της οδηγίας για την πρόσβαση.
   Όσον αφορά την προσθήκη με τις γενικές νομοθετικές διατάξεις της υποχρεώσεως καλόπιστης διαπραγματεύσεως των συμβάσεων πρόσβασης, δεδομένου ότι η λύση αυτή έχει ως συνέπεια την επιβολή υποχρεώσεως διαπραγματεύσεως χωρίς να ελεγχθεί προηγουμένως η απουσία πραγματικού ανταγωνισμού στην οικεία αγορά, δεν επιτρέπει στην εθνική κανονιστική αρχή να ερευνήσει τις μακροπρόθεσμες επιπτώσεις της υποχρεώσεως παροχής πρόσβασης επί του ανταγωνισμού στην αγορά, και, κατά συνέπεια, τις επιπτώσεις της καταργήσεως της υποχρεώσεως αυτής στην περίπτωση που ενταθεί ο ανταγωνισμός στην αγορά.
   Όσον αφορά την εξουσία της εθνικής κανονιστικής αρχής να εκδώσει απόφαση που αντικαθιστά τη σύμβαση των μερών, πρέπει να επισημανθεί ότι το άρθρο 5, παράγραφος 1, πρώτο εδάφιο, της οδηγίας για την πρόσβαση δεν μπορεί να εφαρμοστεί με γενική νομοθετική διάταξη διότι η εθνική κανονιστική αρχή πρέπει να έχει την εξουσία να ενεργήσει σε ορισμένες μόνο περιπτώσεις. Η εξουσία που παρέχεται στις εθνικές κανονιστικές αρχές δυνάμει της προαναφερθείσας διατάξεως περιορίζεται σαφώς, αφενός λόγω της αναφοράς στους «στόχους του άρθρου 8 της οδηγίας 2002/21/ΕΚ
       (2), (οδηγία πλαίσιο)» και, αφετέρου, από την προϋπόθεση του άρθρου 5, παράγραφος 3, της οδηγίας για την πρόσβαση. Οι περιορισμοί αυτοί της εξουσίας της εθνικής κανονιστικής αρχής εξασφαλίζουν ότι αυτή θα ενεργήσει μόνο σε πολύ συγκεκριμένες περιπτώσεις. Εξάλλου, οι υποχρεώσεις από κανονιστικές διατάξεις μπορούν να επιβληθούν μόνο στις επιχειρήσεις που διαθέτουν σημαντική ισχύ στην αγορά ή, ανεξαρτήτως της ισχύος τους στην αγορά, στις περιπτώσεις που αναφέρονται στο άρθρο 8, παράγραφος 3, της οδηγίας για την πρόσβαση. Επομένως, αν η εθνική κανονιστική αρχή αποφασίσει να παρέμβει, η παρέμβαση αυτή πρέπει να έχει ως νομική βάση τις διατάξεις της οδηγίας και το ίδιο ισχύει στην περίπτωση που η εθνική κανονιστική αρχή αποφασίσει να επιβάλει υποχρεώσεις.
   
      (1)  ΕΕ L 108 της 24.4.2002, σ. 7.
   
      (2)  Οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία πλαίσιο), ΕΕ L 108, σ. 33-50 και ειδική έκδοση ΕΕ στα πολωνικά, κεφάλαιο 13, τόμος 29, σ. 349.